b'\n_START_ARTICLE_\nS/S Nord II\n_START_PARAGRAPH_\nS/S Nord II oli Suomen H\xc3\xb6yrylaiva Osakeyhti\xc3\xb6n jonkin aikaa omistama yhdistetty rahti- ja matkustajah\xc3\xb6yrylaiva._NEWLINE_Laiva rakennettiin 1902\xe2\x80\x931903 Sir Raylton, Dixon & Co. Ltd:n telakalla Middlesbroughissa Englannissa ja sen oli tilannut helsinkil\xc3\xa4inen \xc3\x85ngfartygs Ab Nord -varustamo. Laivan viimeistelyty\xc3\xb6t tehtiin Hietalahden telakalla Helsingiss\xc3\xa4 ja se alkoi vuodesta 1903 alkaen kuljettaa Amerikkaan matkaavia siirtolaisia ja voita Suomesta Englantiin. Reitti kulki Hangosta K\xc3\xb6\xc3\xb6penhaminan kautta Newcastleen ja Grimsbyyn. Nord-varustamo alensi siirtolaisten Amerikan-matkan hintaa 100 markkaan ja pian Suomen H\xc3\xb6yrylaiva Osakeyhti\xc3\xb6 tarjosi vastaavaa matkaa 79 markalla. Kova hintakilpailu aiheuttikin tappioita molemmille varustamoille. _NEWLINE_Suomen H\xc3\xb6yrylaiva Osakeyhti\xc3\xb6 osti 26. lokakuuta 1904 Nord-varustamon ja sen kolme laivaa lopettaakseen Englannin-liikenteess\xc3\xa4 syntyneen kovan kilpailun. Laivat otettiin kaupan j\xc3\xa4lkeen pois liikenteest\xc3\xa4 ja j\xc3\xa4tettiin Englantiin odottamaan sopivaa ostajaa. Nord II myytiin maaliskuussa 1905 Grimsbyss\xc3\xa4 toimivalle Great Central Railway-yhti\xc3\xb6lle ja se sai uudeksi nimekseen S/S Wrexham._NEWLINE_Laiva haaksirikkoutui 19. kes\xc3\xa4kuuta 1918 Valkealla merell\xc3\xa4 Yugina-joen suun edustalla l\xc3\xa4hell\xc3\xa4 Chavangaa. Se oli t\xc3\xa4ll\xc3\xb6in tulossa lastattuna Murmanskissa.   _NEWLINE_S/S Nord II:n pituus oli 73,11 metri\xc3\xa4, leveys 10,72 metri\xc3\xa4 ja syv\xc3\xa4ys 5,64 metri\xc3\xa4. Laivan vetoisuus oli 1 432 bruttorekisteritonnia (818 nettorekisteritonnia) ja nopeus 12,5 solmua. Laivan kolmisylinterisen trippelih\xc3\xb6yrykoneen teho oli 1 700 hevosvoimaa. Hyttipaikkoja oli 24 I luokassa ja 28 II luokassa. Lis\xc3\xa4ksi oli 137 paikkaa siirtolaisia varten.'